VILNIAUS MIESTO SAVIVALDYBĖS

TARYBA

SPRENDIMAS

DĖL VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS VIEŠOSIOSE VIETOSE IŠDAVIMĄ NUOSTATŲ TVIRTINIMO

2014 m. sausio 29 d. Nr. 1-1657

Vilnius

Vadovaudamasi Lietuvos Respublikos rinkliavų įstatymo 12 straipsniu, Vilniaus miesto savivaldybės taryba n u s p r e n d ž i a:

1. Patvirtinti Vietinės rinkliavos už leidimo prekiauti ar teikti paslaugas viešosiose vietose išdavimą nuostatus (pridedama).

2. Pripažinti netekusiu galios Vilniaus miesto tarybos 2002 m. kovo 27 d. sprendimą 520 „Dėl Vietinės rinkliavos už leidimo prekiauti ar teikti paslaugas viešosiose vietose išdavimą nuostatų tvirtinimo“.

3. Nustatyti, kad šis sprendimas įsigalioja nuo 2014 m. balandžio 1 d.

Meras	Artūras Zuokas

PATVIRTINTA

Vilniaus miesto savivaldybės tarybos

2014 m. sausio 29 d.

sprendimu Nr. 1-1657

VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS

VIEŠOSIOSE VIETOSE IŠDAVIMĄ NUOSTATAI

I.	BENDROSIOS NUOSTATOS

1. Vietinės rinkliavos už leidimo prekiauti ar teikti paslaugas Vilniaus miesto viešosiose vietose išdavimo nuostatai (toliau – Nuostatai) nustato šios rinkliavos mokėjimo tvarką, dydžius, lengvatas ir rinkliavos grąžinimo rinkliavos mokėtojams atvejus.

2. Vietinė rinkliava už leidimo prekiauti ar teikti paslaugas viešosiose vietose išdavimą (toliau – rinkliava) yra Vilniaus miesto savivaldybės tarybos sprendimu nustatyta privaloma įmoka rinkliavos mokėtojams, prekiaujantiems ar teikiantiems paslaugas Vilniaus miesto savivaldybės teritorijos viešosiose vietose: gatvėse, aikštėse, skveruose, parkuose, miškuose, ant pėsčiųjų takų, paplūdimiuose, automobilių stovėjimo vietose ir poilsio aikštelėse, vandens telkiniuose ir prie jų bei kitose žmonių susibūrimo vietose.

3. Rinkliava renkama už prekybą ir paslaugų teikimą iš (nuo) laikinųjų prekybos įrenginių, iš kioskų, paviljonų, prekybai pritaikytų automobilių ar jų priekabų, lauko kavinėse.

4. Rinkliavos mokėtojai yra fiziniai ir juridiniai asmenys, kuriems pagal Lietuvos Respublikos teisės aktus leista prekiauti ar teikti paslaugas.

5. Rinkliava netaikoma juridiniams ir fiziniams asmenims, kurie su Vilniaus miesto savivaldybe yra sudarę negyvenamųjų pastatų, statinių ir patalpų nuomos bei kito ilgalaikio materialiojo turto nuomos sutartis, jei prekyba vykdoma išnuomotuose prekybos ir paslaugų teikimo paskirties pastatuose, statiniuose ir patalpose.

II. RINKLIAVOS DYDŽIAI

6. Rinkliavos dydžiai:

6.1. mėnesinė rinkliava už prekybą:

6.1.1. kioskuose ir paviljonuose reprezentacinėse vietose – 25 Lt už 1 kv. m, kitose vietose – 12 Lt už 1 kv. m, nuo 1996 m. sausio 1 d. prie miesto prijungtose teritorijose – 6 Lt už 1 kv. m;

6.1.2. iš (nuo) laikinųjų prekybos įrenginių, iš prekybai pritaikytų automobilių ar jų priekabų: reprezentacinėse vietose – 150 Lt, kitose vietose – 72 Lt;

6.2. mėnesinė rinkliava už paslaugas:

6.2.1. už maitinimo paslaugas lauko kavinėse reprezentacinėse vietose – 7 Lt už 1 kv. m, kitose vietose – 3 Lt už 1 kv. m;

6.2.2. už laisvalaikio bei pramogų paslaugas reprezentacinėse vietose – 14 Lt už 1 kv. m organizatorių užimamo ploto (visa teritorija, kuria naudojasi organizatorius), kitose vietose – 6 Lt už 1 kv. m organizatorių užimamo ploto (visa teritorija, kuria naudojasi organizatorius). Jeigu paslaugos trunka mažiau negu mėnesį, rinkliava mokama proporcingai už laikotarpį, per kurį bus teikiamos minėtos paslaugos;

6.2.3. už bankininkystės, pašto paslaugas reprezentacinėse vietose 90 Lt už 1 kv. m, kitose vietose – 45 Lt už 1 kv. m;

6.2.4. už taksofono ir kt. paslaugas reprezentacinėse vietose – 150 Lt, kitose vietose – 72 Lt;

6.3. vienkartinė rinkliava už prekybą, maitinimo ir kitas paslaugas – 14 Lt už dieną. Jeigu plotas yra didesnis negu 2 kv. m – 7 Lt už kiekvieną papildomą kvadratinį metrą už dieną;

7. Vilniaus miesto savivaldybės taryba atskiru sprendimu gali vietinės rinkliavos dydį kartą per metus indeksuoti, taikydama metinį vartojimo kainų indeksą, jeigu jis didesnis negu 1,1.

III. RINKLIAVOS RINKIMO TVARKA

8. Leidimai prekiauti (teikti paslaugas) viešosiose vietose išduodami ir panaikinami vadovaujantis Vilniaus miesto savivaldybės administracijos direktoriaus įsakymu patvirtintu Leidimų prekiauti (teikti paslaugas) viešosiose vietose išdavimo ir panaikinimo tvarkos aprašu.

9. Rinkliava mokama prieš išduodant leidimą prekiauti (teikti paslaugas) viešosiose vietose. Rinkliava, nurodyta Nuostatų 6.1.1 punkte, gali būti mokama kas ketvirtį.

10. Vietinė rinkliava mokama pervedant pinigus į Vilniaus apskrities valstybinės mokesčių inspekcijos Vilniaus skyriaus surenkamąją sąskaitą.

11. Už rinkliavos rinkimą atsako asmenys, išduodantys leidimus prekiauti (teikti paslaugas) viešosiose vietose.

12. Sumokėta rinkliava arba jos dalis grąžinama, jei:

12.1. sumokėta daugiau negu nurodyta šiuose Nuostatuose;

12.2. dėl priimtų įstatymų ar kitų teisės aktų pasikeitimo rinkliavos mokėtojas nebegali pasinaudoti išduoto leidimo prekiauti ar teikti paslaugas suteiktomis teisėmis.

IV. LENGVATOS VIETINIŲ RINKLIAVŲ MOKĖTOJAMS

13. Mėnesinės rinkliavos už prekybą dydis iš (nuo) laikinųjų prekybos įrenginių, mažinamas 50 proc.:

13.1. nedirbantiems pensininkams, neįgaliesiems, gyvenantiems seniūnijos teritorijoje, kurioje jie prašo leidimo. Šie asmenys turi pateikti prašymą prekiauti viešojoje vietoje, pensininko arba neįgaliojo ir valstybinio socialinio draudimo pažymėjimus;

13.2. jaunesniems negu 30 metų asmenims, registruotiems darbo biržoje. Šie asmenys turi pateikti asmens tapatybę įrodantį dokumentą ir Vilniaus darbo biržos išduotą pažymą.

14. Nuo rinkliavos atleidžiami:

14.1. lauko kavinių savininkai, kurių lauko kavinių plotas ne didesnis kaip 5 kv. m;

14.2. asmenys, prekiaujantys arba teikiantys paslaugas iš (nuo) laikinųjų prekybos įrenginių, Lietuvos dainų švenčių, folkloro festivalio „Skamba skamba kankliai“, Žolynų turgaus, projekto „Kalėdos sostinėje“ Kalėdų miestelio (atitinkantys projekto „Kalėdos sostinėje“ reikalavimus) ir renginio „Lietuva – Europos žvaigždutė“ knygų mugės metu, bei socialinės įmonės. Pastarieji turi pateikti nustatytos formos pažymėjimus ir vykdyti veiklą, kuri nėra numatyta Lietuvos Respublikos Vyriausybės 2004 m. lapkričio 29 d. nutarimu Nr. 1501 patvirtintame Socialinių įmonių neremtinų veiklos rūšių sąraše. Ši lengvata netaikoma asmenims, prekiaujantiems alkoholiniais gėrimais ir (ar) teikiantiems maitinimo paslaugas.

15. Lengvatos kitiems rinkliavos mokėtojams suteikiamos atskiru Vilniaus miesto savivaldybės tarybos sprendimu.

V. BAIGIAMOSIOS NUOSTATOS

16. Rinkliava įskaitoma į Vilniaus miesto savivaldybės biudžetą.

17. Rinkliavos rinkimą kontroliuoja Vilniaus apskrities valstybinė mokesčių inspekcija, Lietuvos Respublikos valstybės kontrolė, Vilniaus miesto savivaldybės kontrolierius.

___________________________